מכבי ברלין

[280px|ממוזער|ספורטאי אגודת בר-כוכבא ברלין ב-[1902, ביניהם יוסף עלעוו, משה גליקין ומנחם ויינר]]
150px|ממוזער|הלוגו ההיסטורי של מכבי ברלין
[100px|ממוזער|סמל קבוצת [הכח ברלין, הקבוצה שקדמה למכבי ברלין]]
**מכבי ברלין** (בגרמנית: **TuS Makkabi Berlin**) הוא מועדון כדורגל גרמני-יהודי מברלין, שהוקם ב-1970 כממשיך דרכו של מועדון **בר כוכבא ברלין**.

## תולדות מכבי ברלין
שורשיה של אגודת הספורט מכבי ברלין באגודת "בר כוכבא ברלין" אשר הוקמה ב-1898. בר כוכבא ברלין היה אחד מארגוני הספורט היהודים הגדולים בעולם ב-1930, אז מנה 40,000 חברים מ-24 מדינות. האגודה הייתה חלק מאגודת בר כוכבא הכללית, אגודת סטודנטים יהודית ציונית, שהוקדשה לקידום החינוך הגופני והספורט בקרב היהודים. בר כוכבא ברלין כללה גם מחלקת כדורגל, שהתמודדה בליגות העירוניות של ברלין בין השנים 1911 – 1929. בשנת 1929 התאחדה תנועת בר כוכבא עם תנועת הכח ברלין כדי לייסד את תנועת "בר כוכבא-הכח". קבוצת הכח ברלין הייתה קבוצה מצליחה יחסית שהצליחה להתמודד בליגות הנמוכות של האליפות הגרמנית ונחשבה למועדון כדורגל מקצועני מוצלח למדי בשנים 1925 – 1927.

עם עליית הנאצים לשלטון ב-1933 החלה אפליה נגד יהודים, וב-1933 קבוצות כדורגל יהודיות נדחו על ידי איגודי הספורט ולא ניתן להן להשתתף בתחרויות הכלליות. הקבוצות היהודיות הוגבלו לטורנירים וליגות מוגבלות. ב-1938 בוטלו הקבוצות היהודיות כליל כאשר האפליה הפכה לרדיפה. חלק מחברי בר כוכבא עלו לארץ ישראל ב-1933 והתיישבו ברחובות, שם הצטרפו למכבי רחובות. כמו כן חברי הכח ברלין הקימו את קבוצת הכח תל אביב.

### הקמה מחדש
לאחר מלחמת העולם השנייה וחידוש הקהילה היהודית בברלין, הוקמו מחדש אגודות הספורט היהודיות. ב-26 בנובמבר 1970 הוקמה מכבי ברלין כחלק נפרד ממועדון האתלטיקה וההתעמלות בר כוכבא ברלין וקבוצת הכדורגל הכוח ברלין שהוקמה מחדש ב-1945. בשנות השבעים והשמונים של המאה ה-20 הקבוצה שיחקה בליגות הנמוכות עד שעזבה את אגודת הספורט והצטרפה לקבוצת FV ואנזה ב-1987. לאחר הידרדרות FV ואנזה, כדורגלני מכבי ברלין חזרו למועדון ב-1997. הקבוצה התקדמה לאורך השנים והתבססה היטב בליגות הברלינאיות עד אשר זכתה באליפות הליגה הברלינאית הראשונה ב-2022 ועלתה לליגת צפון-מזרח גרמניה העליונה.

כיום אגודת מכבי ברלין כוללת 600 חברים. האגודה מעודדת דו-שיח נרחב בין יהודים ולא-יהודים בהקשרי ספורט.

ב-2023 מכבי ברלין זכתה לראשונה בתולדותיה בגביע ברלין המקומי בניצחון 1–3 על ספרטה ליכטנברג בגמר הטורניר. בעקבות זאת, בעונת 2023/2024 הקבוצה השתתפה לראשונה בתולדותיה בסיבוב הראשון של הגביע הגרמני. שם פגשה הקבוצה ב-13 באוגוסט 2023 את וולפסבורג מהבונדסליגה, והפסידה 0–6.

### תארים
;גביע ברלין
* **זכייה (1):** 2023

## מחלקת האתלטיקה
אחת מהכוכבות הגדולות של הקבוצה הייתה לילי חנוך שיאנית עולם בזריקת דיסקוס (1922), הדיפת כדור ברזל (1925), שותפה לשיא העולם בריצת שליחות 4x100 מטר (1926) ושיאנית גרמניה בקפיצה לרוחק. בין האתלטיות המצטיינות ניתן לציין את מרתה יעקב אלופת גרמניה (1929), חמישית בעולם וסגנית אלופת המכביה השנייה (1935) בהטלת כידון.

בין האתלטים המצטיינים ניתן לציין את אליאס כץ אלוף אולימפי בעל שתי מדליות ושיאן עולם מפינלנד ("הפינים המעופפים") שהצטרף למועדון בשנת 1925, אלכס נתן, אלוף גרמניה (1926, 1927, 1929 ו-1930) ושותף לשיא עולם בריצת שליחים 4x100 מטר, דניאל קורט לוין, אצן וסגן אלוף המכביה השנייה (1935) ופליקס זימנאואר, אצן ואלוף המכביה הראשונה (1932).

## אנטישמיות
מועדוני כדורגל יהודיים ממשיכים להיאבק באנטישמיות שעדיין רווחת בגרמניה. באוקטובר 2006, למשל, במהלך משחק בין מכבי ברלין לאלטגליניק ברלין (VSG Altglienicke Berlin) במסגרת הליגה השנייה של מחוז ברלין, אוהדי הקבוצה היריבה קראו קריאות אנטישמיות כנגד שחקני הקבוצה היהודית, בינן "גז ליהודים", "אושוויץ חזר" ו"פיהרר, פיהרר". המקרה זכה לכיסוי תקשורתי נרחב של כלי התקשורת בגרמניה, ובישראל.

## ראו גם
*הכח ברלין

## קישורים חיצוניים

* 
* DIE GESCHICHTE DES JUDISCHEN TURNVEREINS BAR KOCHBA BERLIN 1898-1938, מוזיאון מכבי ע"ש פייר גילדסגיים 
* 
* המכביסט מבגדאד: כדורגלן מעיראק משחק בקבוצה היהודית
* 
* 
* תצלומים וסיפורים מיום ספורט של מכבי ברלין שהתקיים ב-1935 בענפי האתלטיקה, הכדוריד והאיגרוף, בתערוכת "יהודים וספורט לפני השואה" באתר יד ושם

## הערות שוליים

*
ברלין
ברלין
קטגוריה:ברלין: מועדוני כדורגל
קטגוריה:יהדות ברלין
קטגוריה:קבוצות כדורגל שהוקמו ב-1898
קטגוריה:יהדות גרמניה: ארגונים